text: गौरतलब है कि पिछले हफ्ते पीएम मोदी और चीन के राष्ट्रपति शी चिनफिंग के बीच वुहान शहर में हुई वार्ता के बाद यह इस तरह की पहली बैठक है। दोनों नेताओं ने सुरक्षा से जुड़े मसलों पर तनाव बढ़ने से रोकने के लिए सामरिक संवाद को मजबूती देने पर सहमति जताई थी। सूत्रों ने बताया कि यह औपचारिक मीटिंग थी और इस दौरान सीमा प्रबंधन से जुड़े कई मसलों पर चर्चा की गई। विचार-विमर्श इस बात पर केंद्रित था कि विवादित सीमा पर तनाव को कम कैसे किया जाए और भरोसा बढ़ाने के लिए कौन से उपाय किए जाएं? सूत्रों का कहना है कि भारत और चीन की सेनाएं वास्तविक नियंत्रण रेखा पर तनाव कम करने के लिए कई उपाय करेंगी। सीमा पर तनाव कम करने के लिए तालमेल बनाकर गश्त की जा सकती है।